text: ফোন দিলেই বাসায় নিত্যপণ্য পৌঁছে দিচ্ছে পুলিশ | Channel 24
  করোনা পরিস্থিতিতে ঘর থেকে বের হওয়া নিয়ে যখন পথে-ঘাটে প্রশাসনের সাথে মানুষের নানা অপ্রীতিকর ঘটনা ঘটছে, তখন নাগরিকদের জন্য ভিন্নধর্মী এক সেবা চালু করেছে চট্টগ্রাম মেট্রোপলিটন পুলিশ। যার নাম ডোর টু ডোর শপ। এ সেবার আওতায় কেউ হটলাইনে ফোন করে চাহিদা জানালে তার বাসায় যেকোন ধরনের নিত্যপণ্য পৌঁছে দিচ্ছে পুলিশ। মূলত নগরবাসীকে ঘরে থাকার ব্যাপারে উদ্বুদ্ধ করতেই এ বিশেষ উদ্যোগ। পাশাপাশি চালু করেছে আরও কিছু জরুরি সেবা।
  কোথাও চাল, ডাল আবার কোথাও তরি তরকারি, যার যেটি প্রয়োজন তা নিয়ে ঘরে পৌছে দিচ্ছেন চট্টগ্রামের কোতোয়ালি থানার পুলিশ সদস্যরা। এ সেবার নাম ডোর টু ডোর শপ।
  করোনা ভাইরাস সংক্রমণ রোধে মানুষকে বাসায় রাখতে নানামুখি কাজ করছে প্রশাসন। কিন্তু প্রয়োজনীয় পণ্যের জন্য বাধ্য হয়েই অনেকে বের হচ্ছেন ঘরের বাইরে। তাই কাউকে যাতে বের হতে না সেজন্য শনিবার থেকে এ কর্মসূচি শুরু করে সিএমপি।
  এই সেবা পেতে একটি হট লাইন নম্বরে ফোন করে জানাতে হবে পণ্যের চাহিদা। এরপর বাজার থেকে সংগ্রহ করে বাসার দরজায় নিয়ে যাবেন পুলিশ সদস্যরা। সেখানে পরিশোধ করা যাবে পণ্যমূল্য।
  কেবল নিত্যপণ্যই নয়, নগরবাসীর যেকোন জরুরী সেবায় এই হট নম্বরে ফোন করলেই সেবা দেবে নিকটস্থ থানা। এছাড়া জরুরী মুর্হুতে চিকিৎসক ও নার্সরা পাবেন পরিবহন সেবা। যা চালু থাকবে নগরীর ১৬ টি থানায়।
  এছাড়া নগরীর অলিগলিতে যাতে কেউ অযথা ঘোরাঘুরি না করে এবং আড্ডা না দেন সেজন্য নগরবাসীকে আরো সচেতন হওয়ার আহবান জানান সিএমপি প্রধান।